作者:杜甫
標題:寄題江外草堂
內容:我生性放誕，雅欲逃自然。嗜酒愛風竹，卜居必林泉。遭亂到蜀江，臥屙遣所便。誅茅初一畝，廣地方連延。經營上元始，斷手寶應年。敢謀土木麗，自覺面勢堅。臺亭隨高下，敞豁當清川。雖有會心侶，數能同釣船。干戈未偃息，安得酣歌眠。蛟龍無定窟，黃鵠摩蒼天。古來達士志，寧受外物牽。顧惟魯鈍姿，豈識悔吝先。偶攜老妻去，慘澹淩風煙。事蹟無固必，幽貞愧雙全。尚念四小松，蔓草易拘纏。霜骨不甚長，永為鄰裡憐。